《和夹谷书隐先生寄题蛟峰石峡书院三十韵》
宋代·何梦桂

堪舆运玄化，万物品彙分。
狉狉鹿豕群，中吸五色麟。
圣哲不出世，郊囿可能驯。
粤从光岳分，鸿灵咸纠纷。
征役石渐渐，战伐车辚辚。
诗亡春秋作，三叹悲圣人。
西狩折其足，反袂那能闻。
而况千载下，遗轶已绝尘。
木铎响不振，安能此身亲。
冥冥晦暮夜，高燎谁炀晨。
纵横纷季子，法律渗商君。
吾道成说辐，君子叹伐轮。
时无郢人鼻，谁运匠石斤。
世丧道未丧，气盛化自神。
无道固耻谷，有道亦耻贫。
蛟翁世耆俊，皇华重诹询。
次公早识面，次第以礼宾。
迺闻抗高谊，木石将终身。
云间有山峡，劫火不得焚。
石间有书室，雪迹犹未陈。
当路风诗书，出此屋壁文。
青青集衿风，勖尔小子勤。
斯道未坠地，百世知所因。
苞苞集周鸨，白茅尚包麇。
终期人皋稷，相与帝华动。
中立天地极，再还风俗淳。
原言放巢许，使得老辕申。
吾为混沌氏，抑为葛天民。
俯仰概今古，悠悠秋复春。
夜半舟壑移，故者谁其新。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。